DA Den Europæiske Unions Tidende CE 84/249

(2004/C 84 E/0295)

SKRIFTLIG FORESPØRGSEL E-3621/03

af Antonios Trakatellis (PPE-DE) til Kommissionen

(5. december 2003)

Om: Forekomsten af clophen i fødevareprodukter fra forskellige områder af Grækenland

Ifølge konklusionerne fra en undersøgelse foretaget af Athens universitet og forskningscentret »Dimokritos« er der konstateret indhold af clophen i mælk produceret i forskellige områder i Grækenland, såsom Kozani og Aspropirgos.

I betragtning af, hvor farligt clophenindhold i fødevarer er, at der er tale om industriområder, og at der tidligere er blevet konstateret udslip af clophen, bedes Kommissionen besvare følgende:

1. Har de ansvarlige myndigheder foretaget kontrol i de ovennævnte områder?

2. Hvilke foranstaltninger agter Kommissionen at træffe for at kontrollere forekomsten af clophen i fødevareprodukter fra de ovennævnte områder?

3. Vil der blive udarbejdet et særligt kontrolprogram, og hvis ja, fra hvornår vil det blive anvendt? Hvilke foranstaltninger agter Kommissionen at træffe, hvis der konstateres clophenindhold i fødevarer, og der dermed er tale om alvorlige risici for forbrugernes sundhed?

Supplerende svar afgivet på Kommissionens vegne af David Byrne

(7. april 2004)

Som meddelt i det foreløbige svar på dette spørgsmål anmodede Kommissionen om rapporterne om den forskning, som er blevet gennemført af universitetet i Athen og forskningscentret Demokritos vedrørende forekomsten af polychlorerede biphenyler (PCB) i mælk produceret i en række forskellige regioner i Grækenland. På trods af at der er blevet fremsendt en række anmodninger til de kompetente myndigheder i Grækenland og rapportens forfattere, har Kommissionen ikke modtaget disse oplysninger.

På den anden side har de kompetente myndigheder i Grækenland oplyst Kommissionen om, at der i overensstemmelse med Kommissionens henstilling 2002/201/EF af 4. marts 2002 om reduktion af forekomsten af dioxiner, furaner og PCB i foderstoffer og fødevarer (1) er blevet indledt et nationalt overvågningsprogram for dioxiner, furaner og PCB i 2003.

Analyserne blev foretaget i overensstemmelse med Kommissionens direktiv 2002/69 af 26. juli 2002 om prøveudtagnings- og analysemetoder til officiel kontrol af dioxinindholdet og bestemmelse af dioxinlignende PCB i levnedsmidler (2) og Kommissionens direktiv 2002/70/EF af 26. juli 2002 om krav til bestemmelse af indholdet af dioxin og dioxinlignende PCB i foderstoffer (2).

Resultaterne af dette overvågningsprogram er blevet forelagt Kommissionen. De viser, at indholdet af dioxiner, furaner og dioxinlignende PCB i fødevarer (herunder mælk) af græsk oprindelse er lavt. De kompetente myndigheder i Grækenland anførte dog, at det nationale overvågningsprogram ikke omfattede prøver udtaget af mælk fra de regioner, som er nævnt i spørgsmålet. De kompetente myndigheder i Grækenland forpligtede sig til at lade det nationale overvågningsprogram for 2004 omfatte prøver udtaget af mælk og andre fødevarer, der er fremstillet i disse regioner. Hvis der findes værdier over EU's grænseværdier, vil der blive truffet passende foranstaltninger med henblik på at undgå, at fødevarer med et uacceptabelt højt forureningsniveau indgår i fødevarekæden.

(1) EFT L 67 af 9.3.2002.

(2) EFT L 209 af 6.8.2002.